இதன் பெயர்க் காரணத்துக்கே பல கதைகள் உலவுகின்றன. தமிழில் `புட்டு’ என்றால் பிரித்தல். இதைப் பிட்டு (உடைத்து), உதிர்த்துச் சாப்பிடுவதால் இந்தப் பெயர் வந்தது என்கிறார்கள். இதுதான் சரியான காரணமாகவும் தோன்றுகிறது. ஆனால், இன்னொரு கதையும்விடுகிறார்கள். இந்தியாவுக்கு ஆங்கிலேயர்கள் வந்திருந்த நேரம் அது... கேரளாவில் புட்டு செய்முறையை ஆங்கிலேயர் ஒருவர் பார்த்திருக்கிறார். அரிசி மாவையும் தேங்காய்த் துருவலையும் கலந்து, மண் பாத்திரம் ஒன்றில் வைத்து (Put) வேகவைத்ததைப் பார்த்ததும் இதை `புட்’ என்று சொன்னாராம். அது மருவி, `புட்டு’ ஆனது என்கிறார்கள். இது உண்மையோ, பொய்யோ ஆங்கிலேயர்கள் தங்கள் உணவுப் பட்டியலில் புட்டையும் சேர்த்துக்கொண்டார்கள். அதன் காரணமாகவே இது பிரபலமடையவும் செய்தது.